text: Fodboldspillere tænker idag
  23 september 2011 kl. 06.13
  OB's træner, Henrik Clausen, beder sine spillere om at gå hjem og tænke efter pokalskuffelsen i Fredericia.
  Fodboldklubben OB's træner, Henrik Clausen, er en ærgerlig mand i øjeblikket.
  Mens klubben har succes i europæisk fodbold, går det skidt for OB i Superligaen, og torsdag aften røg holdet ud af pokalturneringen efter et 0-1-nederlag ude til Fredericia fra 1. division.
  - Det er et skidt nederlag. Det er der slet ingen tvivl om, siger Henrik Clausen.
  - Jeg har bedt spillerne om at gå hjem og tænke grundigt over, om der er nogle ting, der skal på bordet. For så er det i morgen tidlig (fredag), det skal ske, siger træneren.
   
  Henrik Clausen forsøger at holde fast i de positive elementer i sæsonen.
  - Ellers gælder det om at kigge fremad. Vi har haft en fornuftig start på sæsonen, men vi er fladet resultatmæssigt ud i de seneste kampe. Det skal ændres hurtigst muligt.
  - Havde jeg det rigtige krydderi at smide i suppen, så ville jeg gøre det, men der er ingen tvivl om, at vi skal have sat sejlene fra i morgen, siger træneren.
  OB har haft en meget omskiftelig sæson, hvor klubben fører sin gruppe i Europa League-gruppespillet, mens holdet blot er nummer syv i Superligaen.
  